Gott er að eiga vin - tónlistin í Vináttu Barnaheill – Save the Children á Íslandi bjóða nú upp á sérstakt tónlistarnámskeið í tengslum við Vináttu sem miðar að því að veita leikskólakennurum og leiðbeinendum innblástur og góðar hugmyndir um notkun tónlistarefnisins í starfinu með hugmyndafræði og gildi Vináttu að leiðarljósi . Kennari á námskeiðinu er Birte Harksen , leik - og grunnskólakennari , sem hefur um árabil unnið með tónlist og dans á heilsuleikskólanum Urðarhóli . Birte hefur sótt námskeið hjá höfundi tónlistarinnar , Anders Bøgelund , í Danmörku og notað efnið í leikskólum í Kópavogi ; „ Þetta efni er einstaklega vel unnið og skemmtilegt að nota með leikskólabörnum , ” segir Birte um tónlistarefnið . Umsögn kennara : „ Mig langar að lýsa ánægju minni með tónlistarnámskeiðið hjá Birte . Ég hef unnið með Vináttuverkefnið frá upphafi og finnst þetta alveg frábært efni sem ég nýti í nánast öllum stundum . Þar til ég fór á tónlistarnámskeiðið hafði ég hins vegar ekki nýtt mér tónlistina sem fylgir Vináttu . En Birte opnaði fyrir mér nýja vídd með efnið og gaf flottar hugmyndir um hvernig hægt er að nýta tónlistina og leiki til að stuðla að góðri vináttu og efla vinatengsl . “ Sigríður Kristín Sigurðardóttir , 4/5 ára deild í Flataskóla .